Եվգենի Պաստեռնակ

Եվգենի Բորիսովիչ Պաստեռնակ (, ), խորհրդային և ռուս գրականագետ, գրականության պատմաբան, տեքստաբան, ռազմական ինժեներ, կենսագիր և մանկավարժ։ Գրող Բորիս Պաստեռնակի ավագ որդին, որ ծնվել է նկարչուհի Եվգենյա Պաստեռնակի (1898-1965) հետ նրա առաջին ամուսնությունից։

Կենսագրություն 
Եվգենի Պաստեռնակը ծնվել է 1923 թվականի սեպտեմբերի 23-ին Մոսկվայում, Բորիս և Եվգենյա Պաստեռնակների ընտանիքում։ 
Հետագայում Եվգենի Պաստեռնակը գրել է. «Երբ 1931 թվականին ծնողներս բաժանվեցին, ինձ համար դա եղել է ամենամեծ դժբախտությունը կյանքում»։

1941 թվականին դպրոցն ավարտելուց հետո, երբ մոր հետ տարհանված էր Տաշքենդ, ընդունվել է Միջինասիական պետական համալսարանի ֆիզիկա-մաթեմատիկական ֆակուլտետ, որտեղ սովորել է մեկ կուրս։ 1942 թվականից մինչև 1954 թվականը ծառայել է Զինված ուժերում։ 1946 թվականին ավարտել է Զրահատանկային և մեխանիզացված զորքերի ակադեմիան՝ ստանալով էլեկտրասարքավորումների ու ավտոմատ կառավարման համակարգերի գծով ինժեներ-մեխանիկի մասնագիտություն։ 1969 թվականին պաշտպանել է ատենախոսություն՝ ստանալով տեխնիկական գիտությունների թեկնածուի աստիճան։ 1954 թվականից մինչև 1975 թվականը եղել է Մոսկվայի էներգետիկական ինստիտուտի ավտոմատիկայի ու հեռուստամեխանիկայի ֆակուլտետի ավագ դասախոս։ Մոսկվայի էներգետիկական ինստիտուտից Եվգենի Պաստեռնակին, ինչպես հետագայում ինքն է հիշել, փաստացիորեն վռնդել են նրա համար, որ ինքը Շերեմետևո օդանավակայանում ճանապարհել է Ալեքսանդր Սոլժենիցինի ընտանիքին, որը գնում էր նրա մոտ։

1960 թվականից Եվգենի Պաստեռնակն զբաղվել է գրական գործունեությամբ՝ հանդես գալով որպես գրականության պատմաբան, տեքստաբան, Բորիս Պաստեռնակի ստեղծագործության մասնագետ։ 1976 թվականին դարձել է ԽՍՀՄ ԳԱ համաշխարհային գրականության ինստիտուտի գիտաշխատակից։ Հեղինակել է Բորիս Պաստեռնակի՝ Ռուսաստանում առաջին կենսագրությունը, որ կազմվել է հարուստ ու բացառիկ արխիվային նյութերի և առաջին հերթին՝ ընտանեկան արխիվի հիման վրա։ Կազմել և ծանոթագրել է Բորիս Պաստեռնակի երկերի 11 հատորանոց առաջին լիակատար ժողովածուն, որը լույս է տեսել 5 հազար տպաքանակով «Слово» հրատարակչությունում (2005 թվականի հոկտեմբեր)։ Եղել է Պաստեռնակի ստեղծագործական ժառանգությանը նվիրված գիտաժողովների մշտական մասնակից ու զեկուցող։ Դասախոսություններ է կարդացել Եվրոպայի մի շարք համալսարաններում և Միացյալ Նահանգների առաջատար համալսարաններում։ Հեղինակել է շուրջ 200 տպագիր աշխատանք՝ նվիրված Պաստեռնակի կյանքին ու ստեղծագործությանը, նշանավոր ժամանակակիցների հետ նրա հարաբերություններին։ Եվգենի Պաստեռնակի խմբագրությամբ լույս են տեսել բանաստեղծի երկերի մի քանի ժողովածուներ, ինչպես նաև նրա նամակագրությունը, ժողովածուներ, հուշեր ու այլ նյութեր՝ նվիրված Բորիս Պաստեռնակի կենսագրությանը։

1989 թվականի դեկտեմբերի 9-ին Ստոկհոլմւմ Եվգենի Պաստեռնակին հանձնվել են Նոբելյան մրցանակի դիպլոմն ու մեդալը, որ պետք է ստանար նրա հայրը։

ԵՎգենի Պաստեռնակը պարգևատրվել է «Գերմանիայի դեմ տարած հաղթանակի համար», «Մարտական ծառայությունների համար» մեդալներով և այլ պետական պարգևներով։

Եվգենի Պաստեռնակը մահացել է 2012 թվականի հուլիսի 31-ին Մոսկվայում։ Թաղվել է Պերեդելկինոյի գերեզմանատանը՝ հոր՝ Բորիս Պաստեռնակի և եղբոր՝ Լեոնիդի կողքին։

Ընտանիք 
 Կինը՝ Ելենա Վլադիմիրովնա Վալտեր (ծնվ.՝ 1936), փիլիսոփա Գուստավ Շպետի թոռնուհին, բանասեր, Եվգենի Պաստեռնակի համահեղինակն ու նրա գործընկերն իր գիտական ու հրատարակչական գործունեության ընթացքում։ 2009 թվականին ամուսինները հրատարակել են Բորիս Պաստեռնակի քրոջ՝ Ժոզեֆինայի հուշերը, որոնք առաջին անգամ են լույս ընծայվել ռուսերեն։
 Որդին՝ Պյոտր (ծնվ.՝ 1957), թատերական նկարիչ, դիզայներ
 Որդին՝ Բորիս (ծնվ.՝ 1961), ճարտարապետ,
 Ելիզավետա (ծնվ.՝ 1967), բանասեր։

Ընտրյալ մատենագիտություն 
 Բորիս Պաստեռնակ, Նյութեր կենսագրության համար, Մոսկվա, «Советский писатель», 1989,
 Բորիս Պաստեռնակ, Կենսագրություն, Մոսկվա, «Цитадель», 1997,
 «Существованья ткань сквозная…» Книга воспоминаний,
 «Բորիս Պաստեռնակի կյանքը։ Վավերագրական պատում» (), Ելենա Պաստեռնակի հետ համահեղինակությամբ, Սանկտ Պետերբուրգ, «Звезда» ամսագրի հրատարակչություն, 2004։

Ծանոթագրություններ

Արտաքին հղումներ 
 Пастернак Евгений Борисович 

Ռուս գրականագետներ
Ռուս պատմաբաններ
«1941-1945 թթ. Հայրենական մեծ պատերազմում Գերմանիայի դեմ տարած հաղթանակի համար» մեդալակիրներ
Պերեդելկինոյի գերեզմանատանը թաղվածներ